[pic] | EVROPSKA KOMISIJA |

Bruselj, 11.1.2011

COM(2010) 814 konč.

2010/0394 (NLE)

Predlog

SKLEP SVETA

o določitvi stališča, ki ga je treba sprejeti v imenu Evropske unije glede predlogov za spremembo Priloge III k Rotterdamski konvenciji

(predložila Komisija)

OBRAZLOŽITVENI MEMORANDUM

1. OZADJE PREDLOGA

Pod vodstvom Organizacije Združenih narodov za prehrano in kmetijstvo (FAO) ter Programa Združenih narodov za okolje (UNEP) so se marca 1998 končala pogajanja glede Konvencije o uporabi postopka soglasja po predhodnem obveščanju (PIC) za nekatere nevarne kemikalije in pesticide v mednarodni trgovini.

Konvencija je bila dana v podpis na ministrski diplomatski konferenci septembra 1998 v Rotterdamu. Skupnost jo je podpisala 11. septembra 1998. Rotterdamska konvencija pomeni velik korak naprej v mednarodni ureditvi nekaterih nevarnih kemikalij, vključno s pesticidi. Njen cilj je krepiti deljeno odgovornost in sodelovanje med pogodbenicami v mednarodni trgovini s takšnimi kemikalijami, da se zavarujeta zdravje ljudi in okolje pred možno škodo, ter prispevati k njihovi okolju primerni uporabi.

Unija je Konvencijo izvajala v okviru Uredbe (ES) št. 689/2008 Evropskega parlamenta in Sveta z dne 17. junija 2008 o izvozu in uvozu nevarnih kemikalij[1]. Svet je s Sklepom 2006/730/ES z dne 25. septembra 2006[2] sklenil, da v imenu Evropske skupnosti Konvencijo odobri.

Konvencija je začela veljati 24. februarja 2004. Peto srečanje Konference pogodbenic (COP5) bo potekalo v Ženevi od 20. do 24. junija 2011. Unija in 26 njenih držav članic so pogodbenice Konvencije.

Na podlagi predlogov Odbora za pregled kemikalij (CRC), ki je pomožni organ Konference pogodbenic (COP), naj bi slednja sprejela sklep o vključitvi dodatnih kemikalij v postopek PIC tako, da jih doda v Prilogo III h Konvenciji.

Za štiri kemikalije, ki jih CRC predlaga za vključitev v Prilogo III k Rotterdamski konvenciji, namreč krizotilni azbest, endosulfan, alaklor in aldikarb, že veljajo podobne omejitve v okviru prava Unije. Komisija zato predlaga, da Svet sprejme sklep, s katerim v imenu Unije podpira spremembe Priloge III h Konvenciji na COP5.

2010/0394 (NLE)

Predlog

SKLEP SVETA

o določitvi stališča, ki ga je treba sprejeti v imenu Evropske unije glede predlogov za spremembo Priloge III k Rotterdamski konvenciji

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 192(1) in člena 207 v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

1. Evropska unija je ratificirala Rotterdamsko konvencijo o postopku soglasja po predhodnem obveščanju za nekatere nevarne kemikalije in pesticide v mednarodni trgovini („Rotterdamska Konvencija“)[3].

2. Rotterdamska konvencija se v Uniji izvaja v okviru Uredbe (ES) št. 689/2008 Evropskega parlamenta in Sveta z dne 17. junija 2008 o izvozu in uvozu nevarnih kemikalij[4].

3. Da se državam uvoznicam zagotovi varstvo, ki ga zagotavlja Rotterdamska konvencija, je potrebno in ustrezno podpreti priporočilo Odbora za pregled kemikalij glede vključitve krizotilnega azbesta, endosulfana, alaklora in aldikarba v Prilogo III k Rotterdamski konvenciji. Te štiri snovi so že prepovedane ali pa je njihova uporaba strogo omejena v Uniji in zato za njih veljajo strožje izvozne zahteve od zahtev Rotterdamske konvencije.

4. Pričakuje se, da bo peto srečanje Konference pogodbenic (COP5) Rotterdamske konvencije sprejelo sklepe o predlaganih spremembah Priloge III. Unija mora to spremembo podpreti –

SPREJEL NASLEDNJI SKLEP:

Edini člen

Na petem srečanju Konference pogodbenic Rotterdamske konvencije Komisija v imenu Unije podpre sprejetje sprememb Priloge III k Rotterdamski konvenciji z namenom, da se ji dodajo krizotilni azbest, endosulfan, alaklor in aldikarb.

V Bruslju,

Za Svet

Predsednik

[1] UL L 204, 31.7.2008, str. 1.

[2] UL L 299, 28.10.2006, str. 23.

[3] UL L 299, 28.10.2006, str. 23.

[4] UL L 204, 31.7.2008, str. 1.